
Izhodišča Vlade Republike Slovenije za pogajanja v zvezi s stavkovnimi zahtevami operaterjev na enotni telefonski številki 112 in s stavkovnimi zahtevami Sindikata ministrstva za obrambo in zaposlenih v Centrih za obveščanje Republike Slovenije (CORS) in regijskih centrih za obveščanje (ReCO)

Vlada Republike Slovenije (v nadaljnjem besedilu: Vlada RS) je 18. 5. 2023 sprejela sklep 
št. 01001-7/2023/4, v katerem je v 2. točki določeno, da pogajanja o prenovi plačnega sistema in odpravi nesorazmerij v osnovnih plačah ter o drugih pravicah iz delovnega razmerja javnih uslužbencev potekajo vzporedno v skladu z izhodišči, ki jih je sprejela Vlada RS 
(sklep št. 01001-4/2023/9 z dne 17. 3. 2023) brez izstopa katerekoli plačne skupine iz plačnega sistema javnega sektorja. V skladu s 3. točko sklepa Vlade RS št. 01001-7/2023/4 je bila ustanovljena ožja pogajalska skupino za pogajanja in usklajevanja z reprezentativnimi sindikati javnega sektorja za pogajanja iz 2. točke navedenega sklepa, v njegovi 4. točki je bila določena delovna skupina za izračunavanje finančnih učinkov in pripravo projekcij javnofinančnih odhodkov za plače v javnem sektorju v skladu, z njegovo 5. točko pa ustanovljena posebna skupina za komuniciranje z javnostjo v zvezi s prenovo plačnega sistema javnega sektorja in odpravo nesorazmerij v osnovnih plačah.

Dosedanja pogajanja so potekala z reprezentativnimi sindikati javnega sektorja, in sicer o prenovi plačnega sistema in odpravi nesorazmerij v osnovni plači v skladu z navedenimi sklepi Vlade RS.

Pogajalska stran Vlade RS je po avgustovskih poplavah zaradi odprave posledic poplav in plazov predlagala enoletni zamik pri začetku izvajanja prenove plačnega sistema in odprave plačnih nesorazmerij v javnem sektorju.

Pogajalska stran Vlade RS si kljub predlaganemu enoletnemu zamiku vseskozi prizadeva za nadaljevanje pogajanj s sindikati, saj ocenjuje, da je prenova sistema plač v skupnem interesu vladne kot tudi sindikalne pogajalske strani. Temelj prenove plačnega sistema predstavlja predlog Zakona o skupnih temeljih sistema plač v javnem sektorju, ki predstavlja formalno podlago tudi za oblikovanje podlag za odpravo plačnih nesorazmerij v osnovnih plačah, upoštevajoč tudi spodnjo tretjino plačne lestvice.

Vlada RS je decembra 2023 na podlagi zahteve Sindikata Ministrstva za obrambo o ustrezni ureditvi statusa dispečerjev v centrih za obveščanje ter hkratne napovedi možnosti stavke v dogovorjenih rokih izdala Uredbo o spremembah in dopolnitvah Uredbe o notranji organizaciji, sistemizaciji, delovnih mestih in nazivih v organih javne uprave in v pravosodnih organih (Uradni list RS, št. 127/23). Z njeno uveljavitvijo so v katalog delovnih mest vključena delovna mesta dispečer v centrih za obveščanje, ki pa jih je v nadaljevanju še treba uvrstiti v plačni razred.

Vlada RS verjame, da je z navedeno aktivnostjo pokazala pripravljenost do primerne ureditve statusa zaposlenih v klicnih centrih Uprave Republike Slovenije za zaščito in reševanje in meni, da je le v dialogu med Vlado RS in sindikati mogoče vzpostaviti sistem, ki bo ustrezno odgovarjal na današnje izzive. 

V zvezi s stavkinimi zahtevami so izhodišča Vlade RS za pogajanja navedena v nadaljevanju.

[bookmark: _GoBack]Vlada RS bo zahteve, ki se nanašajo na ureditev plač (plačnih razredov) javnih uslužbencev na področju sistema opazovanja, obveščanja in alarmiranja iz stavkovnih zahtev iz Napovedi stavke z dne 11. 2. 2024, pogajala v okviru pogajanja o prenovi plačnega sistema in odpravi nesorazmerij v osnovnih plačah ter o drugih pravicah iz delovnega razmerja javnih uslužbencev (vključno z vrednotenjem prepovedi stavke). Prav tako je zahteva po kolektivni pogodbi za obrambo, zaščito in reševanje lahko predmet pogajanj le na krovni pogajalski skupini Vlade RS za prenovo plačnega sistema oziroma na stebrnih pogajanjih.

Zahteve iz napovedi stavke, ki se nanašajo na delo na praznik, službene uniforme operaterjev, enotno ureditev zagotavljanja prostega časa za malico za zaposlene v centrih za obveščanje, štipendiranje in karierni razvoj javnih uslužbencev, 24-urno nezgodno zavarovanje za vse zaposlene v centrih za obveščanje, ureditev statusa pripravljenosti na delo pred nastopom in po nastopu izmene, pa se bodo pogajale v okviru imenovane pogajalske skupine za pogajanja s stavkovnim odborom Sindikata ministrstva za obrambo in zaposlenih v Centrih za obveščanje Republike Slovenije (CORS) in regijskih centrih za obveščanje (ReCO). Pogajalska skupina Vlade RS ima mandat za pogajanje predmetnih vsebin v okviru zakonodajnih okvirov oziroma na podlagi pravnih aktov, ki urejajo delovnopravni položaj uslužbencev, pri čemer Vlada RS ugotavlja, da je delo zaposlenih na področju zaščite, reševanja in pomoči, vključno z delom operaterjev oziroma zaposlenih na področju sistema opazovanja, obveščanja in alarmiranja, delo s specifikami, zlasti v hitri odzivnosti, nujnosti in dosegljivosti, dela izven zakonsko določenih delovnih okvirjev, saj gre za pripravljenost in odziv na predvidene in nepredvidene dogodke daljšega časovnega okvirja (zadnji primer več tednov – neurja in poplave v letu 2023 oziroma mesecev, kot je bilo v primeru žleda 2014, migracijske krize 2015 in nalezljive bolezni COVID-19 v letih 2020 in 2021 …). Ustrezen odziv in načrtovanje zagotavljata le ustrezna usposobljenost zaposlenih in izkušnje pridobljene v okviru sistema zaščite, reševanja in pomoči na lokalni, predvsem pa regionalni in državni ravni. 

Uprava RS za zaščito in reševanje že zdaj izvaja aktivnosti, ki bi pripomogle k izpolnitvi posameznih stavkovnih zahtev (npr. čimprejšnja zagotovitev možnosti ponovnega poslušanja pogovora s klicateljem v centrih za obveščanje) in popolnitve prostih delovnih mest v Centrih za obveščanje (v letu 2023 je bilo izvedenih osem novih zaposlitev v centrih za obveščanje, v letu 2024 so bile že izvedene tri nove zaposlitve, v teku pa je še deset postopkov za popolnitev delovnih mest.





Mag. Barbara Peternelj
namestnica generalne sekretarke

